Ehdotus EUROOPAN PARLAMENTIN JA NEUVOSTON PÄÄTÖS Euroopan globalisaatiorahaston varojen käyttöönotosta talousarviota koskevasta kurinalaisuudesta ja moitteettomasta varainhoidosta 17 päivänä toukokuuta 2006 tehdyn Euroopan parlamentin, neuvoston ja komission välisen toimielinten sopimuksen 28 kohdan mukaisesti (EGF/2012/000 TA 2012 – tekninen apu komission aloitteesta) /* COM/2012/0160 final */





PERUSTELUT Talousarviota koskevasta kurinalaisuudesta ja moitteettomasta varainhoidosta 17. toukokuuta 2006 tehdyn Euroopan parlamentin, neuvoston ja komission välisen toimielinten sopimuksen[1] 28 kohdan mukaisesti Euroopan globalisaatiorahastosta (EGR) voidaan ottaa joustomekanismin avulla käyttöön vuosittain enintään 500 miljoonaa euroa ylittämällä rahoituskehyksen asianomaisten otsakkeiden enimmäismäärät. Rahastosta myönnettävään rahoitustukeen sovellettavista säännöistä säädetään Euroopan globalisaatiorahaston perustamisesta 20. joulukuuta 2006 annetussa Euroopan parlamentin ja neuvoston asetuksessa (EY) N:o 1927/2006[2]. HAKEMUKSEN TIIVISTELMÄ JA ANALYYSI Keskeiset tiedot: EGR-viitenumero EGF/2012/000 Euroopan komissio Tekninen apu Hallintomenot: budjetti euroina 1 120 000 hallintomenot % (katto: 0,35 %) 0,22 % Asetuksen (EY) N:o 1927/2006 8 artiklan 1 kohdan mukaisesti osuus, joka vastaa 0,35:tä prosenttia EGR:n vuotuisesta enimmäismäärästä, voidaan käyttää vuosittain tekniseen apuun komission aloitteesta. Rahoitettava tekninen apu ja sen arvioitujen kustannusten erittely 1. Tuki käytetään asetuksen (EY) N:o 1927/2006 8 artiklan 1 ja 4 kohdassa ja 9 artiklan 2 kohdassa mainittuihin menoihin seuraavasti: 2. Seuranta: Komissio kerää tiedot saaduista hakemuksista ja maksetuista tuista sekä ehdotetuista ja täytäntöönpannuista toimenpiteistä. Lisäksi se päivittää ja painattaa EGR:ää koskevan tilastokatsauksen, joka sisältää tiedot vuoden 2012 loppuun saakka. Kustannukset arvioidaan 20 000 euron suuruisiksi. 3. Tiedottaminen: EGR:n verkkosivustoa, joka perustettiin komission työllisyys-, sosiaali- ja osallisuusasioiden pääosaston alaisuuteen ja jonka ylläpidosta vastaa asetuksen (EY) N:o 1927/2006 9 artiklan 2 kohdan mukaisesti komissio, päivitetään ja laajennetaan jatkuvasti. Kaikki sivustolle lisättävät uudet tiedot myös käännetään kaikille EU-kielille. Lisäksi painetaan tiedotteita ja huolehditaan EGR:n vuosikertomuksen laadinnasta, kääntämisestä, painamisesta ja jakelusta. Yleistä tietämystä EGR:stä ja sen näkyvyyttä parannetaan muun muassa tuottamalla video, jossa käsitellään joitakin parhaillaan toteutettavia tai äskettäin päätökseen saatuja EGR-tapauksia. EGR:ää käsitellään erilaisissa komission julkaisuissa ja audiovisuaalisissa esityksissä. Näistä toimista aiheutuvien kustannusten arvioidaan olevan 200 000 euroa. 4. Tietopohjan luominen: Komissio jatkaa toimia luodakseen EGR-hakemuksille ja niiden käsittelylle sellaiset vakiomenettelyt, joiden ansiosta hakemuksia voidaan jatkossa yksinkertaistaa ja niiden käsittelyä nopeuttaa ja joiden ansiosta on helpompi laatia raportteja eri tarpeisiin. Kustannukset arvioidaan 60 000 euron suuruisiksi. Komissio luo rakenteeltaan rationaalisen ja helppokäyttöisen tietokannan, joka sisältää EGR-tapauksia koskevat tiedot ja luvut muun muassa työntekijöistä, toimenpiteistä ja tuloksista. Kustannukset arvioidaan 60 000 euron suuruisiksi. Lisäksi komissio kerää jäsenvaltioiden työntekijävähennyksistä tietoja työntekijöiden joukkovähentämistä koskevan jäsenvaltioiden lainsäädännön lähentämisestä 20 päivänä heinäkuuta 1998 annetun neuvoston direktiivin 98/59/EY[3] mukaisesti. Kustannukset arvioidaan 60 000 euron suuruisiksi. 5. Hallinnollinen ja tekninen tuki: EGR-yhteyshenkilöiden asiantuntijaryhmä, johon kuuluu yksi jäsen jokaisesta jäsenvaltiosta, pitää kaksi kokousta, joihin on arvioitu tarvittavan yhteensä 70 000 euroa. 6. Lisäksi komissio huolehtii siitä, että jäsenvaltiot verkostoituvat ja vaihtavat keskenään tietoja onnistuneista toimintatavoista. Tällöin osallistujat, joilla on kokemusta EGR:n täytäntöönpanosta, voivat oppia toisiltaan ja neuvoa toinen toistaan. Verkostoitumisosioon sisältyy kaksi seminaaria. Kokonaiskustannukset arvioidaan 250 000 euron suuruisiksi. 7. Arviointi: Komissio käynnistää EGR:n loppuarvioinnin valmistelun tekemällä ulkopuolisen konsultin kanssa sopimuksen seuraavien kahden vuoden aikana loppuun saatettujen EGR-tapausten arvioinnista, jossa kiinnitetään erityistä huomiota hallinnointijärjestelmiin, toimenpiteiden osallistujiin ja tuloksiin. Tämän valmistelevan arvioinnin kustannuksiksi on ensimmäisen vuoden osalta arvioitu 400 000 euroa, joka kattaa noin 32 tapausta, jotka arvioidaan heti, kun komissio on vastaanottanut loppuraportit. Toimet || Arvioitu lukumäärä || Arvioidut kustannukset toimea kohti (euroa) || Kustannukset yhteensä (euroa) Seuranta || 1 || 20 000 || 20 000 Tiedotustoimet || Useita || Useita || 200 000 Tietopohjan luominen || 3 || 60 000 || 180 000 Hallinnollinen ja tekninen tuki: EGR-yhteyshenkilöiden asiantuntijaryhmän kokoukset || 2 || 35 000 || 70 000 Hallinnollinen ja tekninen tuki: EGR:n täytäntöönpanoa koskeva verkostoituminen || Useita || Useita || 250 000 Arviointi: Valmistelevat tapaustutkimukset || 32 || 12 500 || 400 000 Arvioidut kokonaiskustannukset || || 1 120 000 Rahoitus 8. EGR:n vuotuiset kokonaismäärärahat ovat 500 miljoonaa euroa. Asetuksen (EY) N:o 1927/2006 8 artiklan 1 kohdan mukaan 0,35 prosenttia tästä määrästä (eli 1 750 000 euroa) voidaan käyttää vuosittain tekniseen apuun komission aloitteesta. Tällä hetkellä vuoden 2012 koko määrä on edelleen käytettävissä; mitään ei ole vielä osoitettu tekniseen apuun. 9. Ehdotettu määrä komission aloitteesta annettavaan tekniseen apuun on 1 120 000 euroa vuonna 2012. Tämän määrän käyttöönoton jälkeen on jäljellä 630 000 euroa mahdollisesti käytettäväksi, jos lisätarvetta ilmenee myöhemmin vuoden aikana. 10. Ottaen huomioon EGR:stä myönnettävän tuen enimmäismäärän, joka on laskettu asetuksen (EY) N:o 1927/2006 8 artiklan 1 kohdan mukaisesti, samoin kuin määrärahojen uudelleenkohdennusten osalta käytettävissä olevan liikkumavaran, komissio ehdottaa, että EGR:n varoja otetaan käyttöön koko edellä mainittu määrä, joka kohdennetaan rahoituskehyksen otsakkeeseen 1 a. 11. Esittämällä tämän ehdotuksen rahaston varojen käyttöönottamiseksi komissio aloittaa yksinkertaistetun kolmikantamenettelyn 17. toukokuuta 2006 tehdyn toimielinten välisen sopimuksen 28 kohdan mukaisesti varmistaakseen molempien budjettivallan käyttäjien hyväksynnän sekä rahaston käyttötarpeelle että tarvittavalle määrälle. Komissio pyytää sitä budjettivallan käyttäjää, joka ensimmäisenä hyväksyy tämän ehdotuksen asianmukaisella poliittisella tasolla, ilmoittamaan aikomuksistaan toiselle budjettivallan käyttäjälle ja komissiolle. Jos jompikumpi budjettivallan käyttäjä ei hyväksy ehdotusta, järjestetään muodollinen kolmikantakokous. 12. Komissio esittää erikseen siirtopyynnön asiaa koskevien maksusitoumusmäärärahojen kirjaamiseksi vuoden 2012 talousarvioon 17. toukokuuta 2006 tehdyn toimielinten sopimuksen 28 kohdan mukaisesti. Maksumäärärahojen lähteet 13. Tekniseen apuun tarvittavat 1 120 000 euroa katetaan EGR-budjettikohdan määrärahoista. Ehdotus EUROOPAN PARLAMENTIN JA NEUVOSTON PÄÄTÖS Euroopan globalisaatiorahaston varojen käyttöönotosta talousarviota koskevasta kurinalaisuudesta ja moitteettomasta varainhoidosta 17 päivänä toukokuuta 2006 tehdyn Euroopan parlamentin, neuvoston ja komission välisen toimielinten sopimuksen 28 kohdan mukaisesti (EGF/2012/000 TA 2012 – tekninen apu komission aloitteesta) EUROOPAN PARLAMENTTI JA EUROOPAN UNIONIN NEUVOSTO, jotka ottavat huomioon Euroopan unionin toiminnasta tehdyn sopimuksen, ottavat huomioon talousarviota koskevasta kurinalaisuudesta ja moitteettomasta varainhoidosta 17 päivänä toukokuuta 2006 tehdyn Euroopan parlamentin, neuvoston ja komission välisen toimielinten sopimuksen[4] ja erityisesti sen 28 kohdan, ottavat huomioon Euroopan globalisaatiorahaston perustamisesta 20 päivänä joulukuuta 2006 annetun Euroopan parlamentin ja neuvoston asetuksen (EY) N:o 1927/2006[5] ja erityisesti sen 8 artiklan 2 kohdan, ottavat huomioon komission ehdotuksen[6], sekä katsovat seuraavaa: (1) Euroopan globalisaatiorahasto, jäljempänä ’EGR’, on perustettu lisätuen tarjoamiseksi vähennetyille työntekijöille, jotka kärsivät maailmankaupassa tapahtuneiden huomattavien rakenteellisten muutosten seurauksista, ja heidän auttamisekseen työmarkkinoille uudelleen integroitumisessa. (2) Toukokuun 17 päivänä 2006 tehdyn toimielinten sopimuksen mukaisesti EGR:n varoja voidaan ottaa käyttöön vuosittain enintään 500 miljoonaa euroa. (3) Asetuksen (EY) N:o 1927/2006 mukaan 0,35 prosenttia vuotuisesta enimmäismäärästä voidaan käyttää vuosittain tekniseen apuun komission aloitteesta. Näin ollen komissio ehdottaa, että varoja otetaan käyttöön 1 120 000 euroa. (4) EGR:stä olisi sen vuoksi otettava käyttöön varoja teknisen avun antamiseksi komission aloitteesta, OVAT HYVÄKSYNEET TÄMÄN PÄÄTÖKSEN: 1 artikla Euroopan globalisaatiorahastosta (EGR) otetaan käyttöön 1 120 000 euroa maksusitoumusmäärärahoina ja maksumäärärahoina osana varainhoitovuotta 2012 koskevaa Euroopan unionin yleistä talousarviota. 2 artikla Tämä päätös julkaistaan Euroopan unionin virallisessa lehdessä. Tehty Brysselissä Euroopan parlamentin puolesta Neuvoston puolesta Puhemies Puheenjohtaja [1] EUVL C 139, 14.6.2006, s. 1. [2] EUVL L 406, 30.12.2006, s. 1. [3] EUVL L 225, 12.8.1998, s. 16. [4] EUVL C 139, 14.6.2006, s. 1. [5] EUVL L 406, 30.12.2006, s. 1. [6] EUVL C […], […], s. […].